  Туспуктэм: vk.com (Министерство сельского хозяйства УР) Майя Бывальцева 30-тӥ куартолэзе Шаркан ёросысь «Ошмес» огазеяськонын скал кыскисьёслэн ӧнер устолыкъя 24-тӥез элькун вожвылъяськонзы ортчиз. Ужрадэ Удмуртилэн 23 ёросъёсысьтыз 24 адями пыриськиз. Со сярысь улосвылысь гурт возёсъя министерстволэн пресс-службаез ивортӥз. Вожвылъяськонэ пыриськисьёс санитарной куронъёсты тодэмзэс, йӧл кыскон тӥрлыкъёсты утялтэмзэс, скал кыскон аппаратъёсты сэрттыны но бичаны быгатэмзэс возьматӥзы, валамон, скал но кыскизы. «Ветеран» номинациын Пичи Пурга ёросысь «Первый май» огазеяськонысь Алевтина Ермолаеваез пусйизы. Тужгес егитэз пыриськись Дэри ёросысь Азин нимо огазеяськонысь Артём Тукамчев луиз. Теория понна тужгес трос балл люказ Балезино ёросысь «Никольское» огазеяськонысь Людмила Дмитриева. Скал кыскон аппаратэз сэрттон-бичан, солэсь ужамзэ эскерон ласянь тужгес умой быгатонлыкъёссэ возьматӥз Шаркан ёросысь «Ошмес» огазеяськонысь Ирина Баранова. Ужаны дасяськон, скалэз кыскон, чылкытлыкъя куронъёсты быдэстон ласянь Ува ёросысь «Авангард» гурт возёсысь Фёдор Панфилов ассэ ваньмызлэсь умой возьматӥз. Вожвылъяськонлэн вань люкетъёсызлы йылпумъянъёсъя дипломъёс басьтӥзы: 1-тӥ инты – Ольга Курбатова, Вавож ёросысь «Удмуртия» (колхоз) гурт возёс; 2-тӥ инты – Анна Лебедева, Алнаш ёросысь «Решителдьный» огазеяськон; 3-тӥ инты – Галина Ившина, Юкамеск ёросысь Натик Ибрагимовлэн крестьян (фермер) возёсэз. Вожвылъяськонлэн призёрез огъяросси вожвылъяськонэ Нижний Новгород улосвылэ мыноз. Тегъёс: гуртвозёс вожвылъяськон пудовордон Удмуртия  